tartuNLP/wikipedia-smugri-20251201 huggingface dataset:
Uhmer

Uhmer on kausi- või pokaalikujuline paksuseinaline nõu, mille sees purustatakse, peenestatakse või segatakse uhmrinuiaga surudes, hõõrudes või tampides mitmesuguseid aineid.
Ajalooliselt kasutati puidust ja kivist uhmreid teravilja jahvatamiseks. Traditsiooniliselt on uhmreid kasutatud apteekides pulbrite jahvatamiseks ja salvide segamiseks. Apteegiuhmrid olid enamasti portselanist. Uhmrit on kasutanud ka kunstnikud pigmendipulbrite valmistamisel ning keemikud kemikaalide peenestamiseks. Tänapäeval kasutatakse nii keraamilisi, kivist kui ka metallist uhmreid peamiselt toiduvalmistamisel maitseainete purustamiseks, aga ka teiste toiduainete peenestamiseks ja segamiseks.
Metallist või portselanist uhmrit nimetatakse ka müüsriks.
Henrik Ojamaa

Henrik Ojamaa (sündinud 20. mail 1991 Tallinnas) on Eesti jalgpallur (ründaja, ründav poolkaitsja). 2023. aasta lõpus sõlmis ta kolmeaastase lepingu Paide Linnameeskonnaga.
Klubikarjäär.
Eestis on Ojamaa noorte tasemel mänginud Tallinna Jalgpallikoolis ja FC Floras. 2007. aastal pääses meeste tasemel platsile esiliigas mänginud Flora duubelmeeskonna koosseisus. Veel samal aastal siirdus ta Derby County noorteakadeemiasse. Hooaja 2007–2008 lõpus lõi ta Derby reservmeeskonnas liigamängus värava, teenides sellega meeskonnale hooaja ainsa võidu.
Derby County FC.
2009. aasta juunis sõlmis Ojamaa Derby Countyga aastase profilepingu. Hooajaeelsetes kontrollkohtumises lõi Ojamaa mitu väravat, kuid tiheda sisekonkurentsi tõttu oli Inglismaa esiliiga klubi valmis eestlast mõnele madalama liiga meeskonnale välja laenama. 2009. aasta novembris laenatigi Ojamaa üheks kuuks Inglismaa tugevuselt kuuenda liiga meeskonnale Stafford Rangers. Derby loobus lepingu pikendamisest ning 2010. aasta mais sõlmis Ojamaa kaheaastase lepingu Saksamaa esiliigaklubiga Alemannia Aachen.
Aacheni Alemannia.
Aacheni särgis mängis Ojamaa esimest korda 9. juulil 2010 Saksa seitsmenda liiga meeskonnaga peetud treeningmängus, kus ta lõi kaks väravat. Esimesel hooajal mängis ta valdavalt Alemannia duubelmeeskonnas. Viiendasse liigasse kuulunud duubelmeeskonnas pidas ta kokku kümme liigakohtumist ja lõi ühe värava. Korra õnnetus Ojamaal ka põhimeeskonna rivistuses väljakule pääseda – eestlase debüüt 2. Bundesligas sündis 27. novembril 2010, kui ta kohtumises FC Augsburgiga 88. minutil vahetusest platsile pääses. Pärast sügisringi anti eestlane Hollandi esiliigaklubisse Sittardi Fortunasse laenule.
RoPS.
Pärast Aacheni Alemanniast vabanemist sõlmis Ojamaa kolme kuulise lepingu Soome kõrgliiga klubiga RoPS. Ojamaa sai Rovaniemi klubis väljakule 17 kohtumises ning lõi kaks väravat. Klubi langes hooaja lõpus kõrgliigast välja ning Ojamaa lasti vabaks.
Motherwell FC.
Ojamaa tegi debüüdi Motherwelli meeskonnas karikasarja mängus Queen’s Parki vastu. Esimese liigavärava lõi ta juba oma teises liigamängus Dunfermline'i Athleticu vastu.
Varssavi Legia.
6. juunil 2013 sõlmis Ojamaa kolme aasta pikkuse lepingu Poola klubiga Varssavi Legia.
Swindon Town FC.
2015. aasta septembris liitus ta Inglismaa tugevuselt kolmandas liigas mängiva klubiga Swindon Town.
Koondisekarjäär.
Oma debüüdi A-koondises tegi Ojamaa 25. mail 2012 sõpruskohtumises Horvaatia vastu. Samas mängus tegi oma debüüdi ka Kaarel Kiidron.
Isiklikku.
Tema noorem vend Hindrek Ojamaa tegeleb samuti jalgpalliga, vanem vend Harri lõpetas vigastuse tõttu karjääri 19-aastaselt.
Karjääri statistika.
Klubi.
"Uuendatud seisuga 18. detsember 2023"
Koondis.
"Uuendatud seisuga 18. detsember 2023"
Klaus Ritter

Klaus Ritter (14. detsember 1918 – 27. jaanuar 2015) oli Saksamaa sõjaväelane. Saksa vägede 23. jalaväediviisi 67. Potsdami grenaderirügemendi teise pataljoni kapten, kes juhtis Saksa vägesid Tehumardi öölahingus. 
Klaus Ritterit autasustati Raudristi Rüütliristiga.
Pärast sõda õppis ta Marburgi ja Göttingeni ülikoolis õigus- ja riigiteadust ning omandas aastal 1951 õigusteaduse doktori kraadi. Ta oli pikka aega tegev juhtiva poliitikaanalüütikuna Saksa kõrgemates võimustruktuurides.
5. veebruaril 2015 saadeti Klaus Ritter Gautingi (asub Starnbergi kreisis Ülem-Baieris) evangeelsest Kristuse kirikust viimsele teekonnale.
Hewa Bora Airways

Hewa Bora Airways on Kongo Demokraatliku Vabariigi lennufirma, mis asutati 1994. aastal ja mille peakorter on Kinshasa Barumbu linnaosas. Lennufirma kodulennujaam on Kinshasa rahvusvaheline lennujaam. Hewa Bora tähendab suahiili keeles puhast õhku.
Hewa Bora Airways loodi Zaire Airlinesi, Zaire Expressi ja Congo Airlinesi liitmisel. 
Märtsis 2008 olid ettevõtte lennukipargis järgmised lennukid:
Lisaks siseliinidele lendab Hewa Bora Airways järgmistesse sihtkohtadesse: Douala, Johannesburg, Lagos, Lomé, Abuja. Kõikidel Hewa Bora Airwaysi lennukitel on sisenemine Euroopa Liidu õhuruumi keelatud.
Iğdır

Iğdır on linn Türgi kirdeosas, Iğdıri provintsi keskus.
Ajalugu.
Aastal 1514 sai linn osaks Osmanite riigist.
1878. aasta San Stefano rahuga läks linn Venemaa valdusse. Türklased okupeerisid linna 1918. aastal, kuid pärast Osmani riigi lüüasaamist Esimeses maailmasõjas vallutasid linna Esimese Armeenia Vabariigi väed. 1921. aastal Türgi ja Nõukogude Venemaa vahel sõlmitud Karsi rahulepinguga läks linn Türgi valdusse. Armeenia seda lepingut ei tunnista ja nõuab Iğdıri endale.
Antalya

Antalya ( kreeka "Αττάλεια") on linn Türgis, Antalya provintsi keskus. Asub Vahemere rannikul. Linna ümbritsevad mäed. Vahemere ääres on liivarannad.
Kliima.
Linnas valitseb vahemereline kliima. Suvi on kuiv ja palav (juuli keskmine temperatuur 30,6 °C), talv pehme ja vihmane (veebruari keskmine temperatuur 11,1 °C).
Ajalugu.
Linna rajas hettide asula kohale Pergamoni kuningas Attalos II 158 eKr. 133 eKr läks linn Rooma riigi koosseisu ja seal asus hiljem Hadrianuse talveresidents. Linna on mainitud Uues Testamendis nimega Attalia.
1970. aastatest on linnast kujunenud suur rahvusvahelise turismi keskus. 2005. aastal külastas linna üle 5 miljoni turisti.
Vaatamisväärsused.
Tuntumad vaatamisväärsused on 13. sajandist pärinev Yivli-Minare mošee ja Hadrianuse värav.
Haridus.
Linnas asub Akdenizi Ülikool (Vahemere Ülikool).
Sport.
Linnas asub Mardani staadion, mis on jalgpalliklubi Antalyaspor kodustaadion.
Douala

Douala on linn Kamerunis, Rannikupiirkonna halduskeskus ja riigi suurim linn. Asub Wouri jõe ääres 24 km kaugusel Atlandi ookeani rannikust.
Linn on rajatud 17. sajandi keskel. 18. sajandil sai sellest orjakaubanduse keskus. 1884–1907 oli linn Saksa Lääne-Aafrika pealinn ja kandis 1902. aastani nime Kamerunstadt.
Douala on Kameruni suurim tööstuskeskus.
Jesper Hoffmeyer

Jesper Hoffmeyer (21. veebruar 1942 Taanis Slangerupis – 25. september 2019 Kopenhaagenis) oli taani biosemiootik.
Hoffmeyer kaitses väitekirja biokeemia alal 1967 Kopenhaageni ülikoolis. 
1967–1968 oli ta Pariisis Collège de France'i Üldise ja Võrdleva Biokeemia Instituudi teadur. Ta alustas õppejõukarjääri 1968 Kopenhaageni Ülikooli Bioloogilise Keemia Instituudi abiprofessorina. Ta sai 1972 professoriks. 1978–1980 oli ta instituudi juhataja.
Ta habiliteerus Aarhusi ülikoolis aastal 2005. Aastail 2005–2015 oli ta Rahvusvahelise Biosemiootika Ühingu president. Alates 2009. aastast oli ta Kopenhaageni Ülikooli emeriitprofessor.
Hoffmeyeri uuringusuunad on aja jooksul suuresti muutunud. Alguses uuris ta peamiselt biokeemia sotsiaalseid ja poliitilisi mõjusid. 1970. aastatel keskendus ta teaduse seostele tehnoloogia, ökoloogia ja ajalooga. Selle uurimistöö tulemusena ilmus 1982 raamat "Samfundets naturhistorie".
Sel ajal hakkas Hoffmeyer aga uurima hoopis teisi suundi. Need põhinesid kasvaval teadlikkusel asjaolust, et tänapäeva bioloogia ja tehnikateaduste suundumused juhatavad tehnoloogiliste võimaluste piire niisuguses suunas, mis kahjustavad looduslikke süsteeme, sealhulgas inimeste tervist, ning et need suundumused ühtaegu õigustavad ja seadustavad selliseid muutusi. Selle uurimine viis teda teoreetilise bioloogia ja filosoofia suunas. Alates 1990. aastate algusest on ta tegelenud peamiselt semiootilise lähenemisega bioloogias.
Alates 2001. aastast korraldatakse igal aastal rahvusvaheline konverents "Gatherings in Biosemiotics". Hoffmeyer on olnud keskne kuju, püüdes muuta biosemiootikat teadusharudeüleseks arutelukohaks ning kutsunud üles reaal- ja humanitaarteadlasi ühiselt uurima seda, kuidas semiootiline analüüs võib väljendada tänapäevast bioloogilist mõtlemist ning kuidas avastused bioloogias pakuvad üldsemiootikale kindlamat alust tähenduste omaksvõtmise jaoks.
Moby Dick

"Moby Dick" (algselt "Moby-Dick") on USA kirjaniku Herman Melville'i 1851. aastal ilmunud romaan, üks Ameerika romantismi tähtteoseid. Raamat sai pealkirja ühe tegelase, valge kašeloti Moby Dicki järgi, keda teine tegelane, kapten Ahab, jälitab. Minategelane on Ishmael, vastne meeskonnaliige vaalalaeval Pequod.
Rohkete piibliallusioonidega raamat keskendub kapten Ahabi monomaanilisele ja lõpuks hukatuslikule jahile Moby Dicki kannul, kelle tõttu ta ühel varasemal retkel Jaapani lähistel jala kaotas.
Romaan algab lausega "Call me Ishmael." – "Kutsuge mind Ishmaeliks." American Book Review 2011. aasta küsitluse kohaselt on see üks tuntumaid alguslauseid kogu Lääne kirjanduses.
Melville'i eluajal arvustati "Moby Dicki" halastamatult ja see vajus unustusse, ehkki tema varasemad teosed olid menukad. Romaan saavutas praeguse kuulsuse alles pärast Esimest maailmasõda.
Raamatu ainetel on valminud palju filme:
1938. aastal kirjutas helilooja Bernard Herrmann kantaadi "Moby Dick". Sama pealkirja kannab ka ansambli Led Zeppelin 8. lugu plaadilt "Led Zeppelin II".
"Moby Dickist" on suuresti mõjutatud China Miéville'i 2012. aastal ilmunud ulmeromaan "Railsea" ("Rööpameri"). Selle tegevus toimub maailmas, kus merd asendab raudteede ookean, vaala asemel on aga hiiglaslik mutt. Romaani on nimetatud "Moby Dicki" "südamlikuks paroodiaks".
Frederik Stjernfelt

Frederik Stjernfelt (sündinud 6. juulil 1957) on taani semiootik ja kirjandusteadlane, Aarhusi ülikooli semiootikaprofessor ja semiootikakeskuse juhataja (alates 2008), seejärel Kopenhaageni Ülikooli ideeajaloo ja semiootika professor.
Ta on olnud taani kirjanduse ja kultuuri ajakirja Kritik toimetaja (1993–2012). Tegelenud Edmund Husserli filosoofiaga.
Ta on mitmel korral esinenud loengutega Tartus.
Claus Emmeche

Claus Emmeche (sündinud 25. juunil 1956 Taanis) on taani biosemiootik, Kopenhaageni ülikooli Niels Bohri Instituudi Loodusfilosoofia ja Teadusuuringute Keskuse juhataja.
182. Eesti Laskurdiviis

182. Eesti Laskurdiviis (lõunadiviis; vene keeles 182-я стрелковая дивизия) oli 1940. aastal moodustatud NSV Liidu Punaarmee 22. Eesti Territoriaalse Laskurkorpuse üksus. 
182. Eesti Laskurdiviisi staap asus Tartus. 
Diviisiülemaks oli kindralmajor Jaan Kruus. Korpus kui selline lakkas olemast 10. juulil 1941.
Diviisi moodustamine.
Pärast Eesti NSV vastuvõtmist NSV Liidu koosseisu liiduvabariigina 6. augustil 1940 andis Nõukogude Liidu kaitse rahvakomissar Semjon Timošenko 17. augustil 1940 välja direktiivi nr 0/2/105022, mille kohaselt tuli Eesti sõjavägi reorganiseerida septembri keskpaigaks Punaarmee koosseisus olevaks territoriaalseks laskurkorpuseks. Diviiside moodustamisel saadeti 182. diviisi peamiselt endiste 2. ja 4. diviisi sõdurid.
Eesti rahvaväest moodustatud 182. Eesti Laskurdiviis kuulus moodustatud 22. Eesti Territoriaalse Laskurkorpuse koosseisu, ühena kahest Eesti laskurdiviisist (180. ELD ja 182. ELD) ja korpuse eriüksustest. Ohvitserid kandsid kuni 12. septembrini 1940 Eesti rahvaväe auastmeid ja seejärel Punaarmee auastmeid.
Isai Rozenfeld

Isai Rozenfeld (1. september 1920 Tallinn – 17. oktoober 1990 Tallinn) oli Eesti majandusteadlane ja maletaja, maleajakirjanik ning problemist. 
Rozenfeld lõpetas 1938. aastal Tallinna Juudi Gümnaasiumi ja 1958. aastal Tallinna Polütehnilise Instituudi tööstusökonoomika erialal. Majandusteaduste kandidaadiks sai ta 1965. aastal. 
Ta kuulus 7. Eesti Laskurdiviisi, mis oli Eesti laskurkorpuse üks allüksustest.
Oli tuntud ka kui kolmekordne kandidaat – majandusteaduste kandidaat ning meistrikandidaat nii tavamales kui ka kompositsioonmales.
180. Eesti Laskurdiviis

180. Eesti Laskurdiviis oli 1940. aastal moodustatud NSV Liidu Punaarmee 22. Eesti Territoriaalse Laskurkorpuse üksus. 
180. Eesti Laskurdiviisi juhtis kindralmajor Richard Tomberg.
Diviisi moodustamine.
Pärast Eesti NSV vastuvõtmist NSV Liidu koosseisu liiduvabariigina 6. augustil 1940. aastal, andis 17. augustil 1940 Nõukogude Liidu kaitse rahvakomissar Semjon Timošenko direktiivi nr 0/2/105022, mille kohaselt tuli Eesti sõjavägi reorganiseerida septembri keskpaigaks Punaarmee koosseisus olevateks territoriaalseteks laskurkorpusteks. Diviiside moodustamisel saadeti 180. diviisi peamiselt endiste 1. ja 3. diviisi sõdurid.
Eesti rahvaväest moodustatud 180. Eesti Laskurdiviis kuulus moodustatud 22. Eesti Territoriaalse Laskurkorpuse koosseisu, ühena kahest Eesti laskurdiviisist (180. ja 182. ELD) ja korpuse eriüksustest.
249. Eesti Laskurdiviis

249. Eesti Laskurdiviis (vene "249-я Эстонская стрелковая дивизия") (s/o 24676) oli Teise maailmasõja ajal NSV Liidu Punaarmee koosseisus formeeritud põhiliselt eestlastest koosnev rahvusväeosa, 8. Eesti Laskurkorpuse koosseisus.
Punaarmee 249. Eesti Laskurdiviisi formeerimise aluseks oli 10. veebruaril 1942 antud NSV Liidu Riikliku Kaitsekomitee (GKO) käskkiri 2. eesti laskurdiviisi moodustamiseks, diviis formeeriti 1942. aasta 10. veebruarist kuni 13. septembrini.
Algul kandis väeosa nimetust "423. Laskurdiviis," 1942. aasta märtsis nimetati väeosa ümber 249. Eesti Laskurdiviisiks. Kuni 1942. aasta veebruarini 249. LD nime kandnud NSV Liidu SARKi isikkoosseisust moodustatud diviis nimetati 16. veebruaril 1942 16. Kaardiväediviisiks.
249. Eesti Laskurdiviis oli üks väeosa, millest koos 7. Eesti Laskurdiviisi ja muude üksustega moodustati 25. septembril 1942 8. Eesti Laskurkorpus.
1942. aasta suvel alustasid diviisi väeosad Uuralites Tšeljabinski oblastis väljaõpet, augustis suunati diviis Moskva oblastisse, Uuralitesse jäi vaid tagavarapolk. 1942. aasta novembris saadeti diviis rindele ning see osales 1942. aasta detsembrist Velikije Luki lahingutes.
22. oktoobril 1944 anti diviisile Tallinna nimi ja autasustati seda Punalipu ordeniga, nimetus ("249-я Эстонская стрелковая Таллинская Краснознамённая дивизия").
28. juunil 1945 reformeeriti 249. ELD, 122. Eesti kaardiväe Lenini ordeniga laskurdiviisiks ("122-я гвардейская Эстонская ордена Ленина Краснознаменная стрелковая дивизия").
NSV Liidu Ülemnõukogu Presiidiumi 9. oktoobri 1942 seadlusega likvideeriti Punaarmees väeüksuste komissaride ametikohad, kehtestati väeosa ülema ainujuhtimine ning loodi ametikoht "ülema asetäitja poliitalal")
122. kaardiväe laskurdiviis.
28. juunil 1945 reformeeriti 249. ELD, 122. kaardiväe Eesti Lenini ordeniga laskurdiviisiks ("122-я гвардейская Эстонская ордена Ленина Краснознаменная стрелковая дивизия"). 
1945–1946 demobiliseeriti Eesti rahvusväeosadest 16 550 inimest. 12. mail 1946 Punaarmee Kindralstaabi direktiivi alusel saadeti 1946. aasta augusti alguseks laiali 41. kaardiväe Eesti Tallinna laskurkorpuse juhtkond ja 122. kaardiväe laskurdiviis.
Paul Cobley

Paul Cobley (sündinud 24. aprillil 1963) on inglise semiootik ja narratoloog.
Ta on kirjastuse Mouton de Gruyter väljaantava raamatusarja "Semiotics, Communication and Cognition" kaastoimetaja.
Ta oli Rahvusvahelise Semiootika Assotsiatsiooni president aastatel 2014–2024.
Ta on esinenud Tartus loengutega vähemasti detsembris 2004, veebruaris 2009, aprillis 2011 ja detsembris 2018.
Välislingid.
[[Kategooria:Suurbritannia semiootikud]]
[[Kategooria:Sündinud 1963]]
De Gruyter Mouton

De Gruyter Mouton (varem Mouton de Gruyter, veel varem Mouton) on suur rahvusvaheline lingvistika- ja semiootikatrükiseid välja andev kirjastus. 
Kirjastus annab välja ajakirja Semiotica ning raamatusarju "Approaches to Semiotics", "Approaches to Applied Semiotics" ja "Semiotics, Communication and Cognition".
Kirjastus on osa rahvusvahelisest kirjastusest Walter de Gruyter.
Muusik

Muusik on loovisik, kes tegutseb heliloomingu või muusika interpretatsiooni alal. 
Heliloomingu alal tegutseb helilooja või arranžeerija.
Muusika interpretatsiooni alal tegutseb
Muusik võib töötada nii vabakutselise loovisikuna kui ka ametis. Vastavalt töö iseloomule ja ametiülesannetele võib muusik olla solist, ansamblist, kammermuusik, korist ehk koorilaulja, orkestrant, kontsertmeister, regulaator, orkestrisolist, ooperilaulja, kammerlaulja, korrepetiitor.
Kutseliste muusikute seisus kujunes välja juba antiikajal. Muusik oli üheaegselt nii laulja, pillimees, helilooja, luuletaja kui ka tantsija. Kutselistel Vana-Rooma muusikutel olid oma ühingud, kust saadi esinejaid nii avalikele kui erameelelahutustele. Populaarsemate muusikute tasu oli rikkalik.
Martin Krampen

Martin Krampen (9. märtsil 1928 Siegen – 18. juuni 2015) oli saksa semiootik ja kunstnik.
Ta töötas visuaalsemiootika ja keskkonnataju valdkonnas ning oli ka kunstnik. Sai tuntuks fütosemiootika (vegetatiivse semioosi) alase tööga, mis hiljem kujunes oluliseks suunaks semiootilises bioloogias ehk biosemiootikas.
Ta oli 1975–1977 Göttingeni ülikooli sotsiaalpsühholoogia ja semiootika professor ning 1977–1993 kõrgkoolis Hochschule der Künste Berlin visuaalse kommunikatsiooni teooria professor.
Ta oli ajakirja Zeitschrift für Semiotik kaastoimetaja.
Friedrich S. Rothschild

Friedrich Salomon Rothschild (ka Shlomo Rothschild, 17. detsember 1899, Giessen, Saksamaa – 6. märts 1995, Iisrael) oli juudi psühhiaater ja semiootik. Ta oli arvatavasti esimene, kes kasutas oma töös terminit biosemiootika – aastal 1962.
Ta töötas Heidelbergis (1925–1928) koos psühhoterapeudi Frieda Fromm-Reichmanniga (1889–1957) ja psühhoanalüütiku Erich Frommiga (1900–1980), ning seejärel Frankfurdis (1928–1933) koos Kurt Goldsteiniga (1878–1965). Ta sai mõjutusi Ludwig Klagese (1872–1956) filosoofiast, kellega ta oli kirjavahetuses.
Aastal 1935 ilmus tema raamat "Symbolik des Hirnbaus: Erscheinungswissenschaftliche Untersuchung über den Bau und die Funktionen des Zentralnervensystems der Wirbeltiere und des Menschen". Ta arendas kommunikatiivset lähenemist bioloogias.
Avaldatud on Rothschildi kirjavahetus Ludwig Klagesega.
Naelikud

Naelkingad ehk naelikud on spordijalatsid, mida kasutatakse põhiliselt kergejõustikus. Need jooksusussid on kerged jalanõud, mille talla all on haardumist parandavad naelad.
Naelikute eesotsas on tavaliselt 3–11 naelaauku, tagapool neid eriti ei ole (välja arvatud kõrgushüppe ja odaviske naelikutel).
Kuigi kõiki kergejõustikus kasutatavaid naelkingi kutsutakse naelikuteks, on erinevatel aladel siiski erinevad naelkingad. On sprindi-, pikamaajooksu- ja väljakualade naelikud.
Naelikud on disainitud minimalistlikult ning on võimalikult kerged. Kõik naelikud on loodud vastavalt konkreetse spordiala vajadustele.
Enamikul naelikutest on pöid suunatud üles, mitte aga ei puuduta maad. See aitab sportlasel kiiremini pöidadel joosta.
Home (Triinu Kivilaane laul)

"Home" on Triinu Kivilaane esimene singel, mis avaldati 2008. aastal. Singli andis välja Saksamaa plaadifirma 03 Studio. 28. märtsil 2008 tuli loo singel müügile Saksamaal, Austrias ja Šveitsis.
Muusikavideo.
Muusikavideo avaldati YouTube'is 13. märtsil 2008. Video näitab Kivilaant mustal taustal laulmas.
Lyla (singel)

"Lyla" oli Briti bändi Oasise kuuenda albumi "Don't Believe the Truth" esimene singel. 
Laulu on kirjutanud Oasise kitarrist Noel Gallagher.
Manon

"Manon" on Jules Massenet' ooper viies vaatuses ja kuues pildis Antoine François Prévost' romaani "Manon Lescaut" järgi. Libreto autorid on Henri Meilhac ja Philippe Gille. Ooper tuli esiettekandele Pariisi Koomilises Ooperis 19. jaanuaril 1884.
Põllu (perekonnanimi)

Põllu on eesti perekonnanimi, Eesti perekonnanimede hulgas 376. kohal (Eesti kõige levinumad perekonnanimed)
Eestis elas Rahvastikuregistri andmetel 8. mai 2012 seisuga 342 inimest perekonnanimega Põllu.
2019. aasta 1. jaanuari seisuga oli Eestis perekonnanimi Põllu 336 inimesel (165 mehel ja 171 naisel).
Delonte West

Delonte Maurice West (sündinud 26. juuli 1983 Washingtonis) on USA endine elukutseline korvpallur, kes mängis korvpalliliigas NBA kokku kaheksa hooaega.
Ülikooliaastad.
Pärast keskkooli lõpetamist mängis West Saint Josephi ülikooli meeskonnas, kus saavutas keskmisteks näitajateks 18 punkti ja 4,7 resultatiivset söötu mängus.
NBA karjäär.
West värvati 2004. aasta NBA "draft"'ist 24. valikuna Boston Celticsisse. Esimesel hooajal võitles West vigastustega ja mängis ainult 39 mängu, milles viskas keskmiselt 4,3 punkti ja andis 1,4 resultatiivset söötu. 
2005/06. hooajal viskas West keskmiselt 11,8 punkti, andis 4,6 resultatiivset söötu ja võttis 4,1 lauapalli mängus.
28. juunil 2007 vahetati West koos Jeff Greeni ja Wally Szczerbiakiga Seattle SuperSonicsisse. Vastu sai Boston Celtics Ray Alleni ja Glen Davise.
21. veebruaril 2008 oli West osaline kolme meeskonna vahetustehingus, mis saatis Westi, Ben Wallace'i, Joe Smithi ja Wally Szczerbiaki Cleveland Cavaliersi meeskonda.
Cavaliersi eest kaks ja pool aastat mänginud West tõi selle ajaga keskmiselt 10,3 punkti, 3,1 lauapalli ja 3,6 tulemuslikku söötu mängus.
Pärast seda veel ühe hooaja esimeses koduklubis Celticsis (2010/11) ja ühe Dallas Mavericksis (2011/12) mänginud West jätkas seejärel karjääri NBA tütarliigas.
Loovisik

Loovisik on üldmõistes isik, kelle tegevuse tulemus on looming. Loovisikute ja loomeliitude seaduse tähenduses autoriõiguse seaduse mõistes on loovisik autor või esitaja, kes tegutseb kujutava või rakenduskunsti, lavakujunduse, audiovisuaalse kunsti, lavakunsti, kirjanduse, muusika või arhitektuuri alal.
Eesti Leegion

Eesti Leegion võib tähendada mitmeid eestlaste väeosi:
Lõunapassaathoovus

Lõunapassaathoovus on mitme hoovuse nimi.
Sturmscharführer

Sturmscharführer oli Relva-SS-i (Waffen-SS) viies allohvitseri auaste, mis vastas "Stabsfeldwebel"'i auastmele Wehrmachtis. 
Eesti kaitseväes vastab see staabiveebli auastmele.
Hauptscharführer

Hauptscharführer oli Relva-SS-i (Waffen-SS) neljas allohvitseri auaste, mis vastas "Oberfeldwebel"'i auastmele Wehrmachtis. 
SS-i ohvitseride koolides vastas "Hauptscharführer"'i auastmele "Standartenoberjunker"'i auaste, mida rindeväosades ei kasutatud.
Eesti kaitseväes vastab see vanemveebli auastmele.
Oberscharführer

Oberscharführer oli Relva-SS-i ("Waffen-SS") ja "Allgemeine-SS"-i kolmas allohvitseri auaste, mis vastas "Truppführer"'i auastmele Sturmabteilungis (SA), "Feldwebel"'i auastmele Wehrmachtis või "Polizei-Meister"'i auastmele Saksa politseis. 
Eesti kaitseväes vastab see veebli auastmele.
Scharführer

Scharführer oli Relva-SS-i (Waffen-SS) ja Allgemeine-SS-i teine allohvitseri auaste, mis vastas "Oberscharführer"'i auastmele Sturmabteilungis (SA), "Unterfeldwebel"'i auastmele Wehrmachtis või "Polizei-Hauptwachtmeister"'i auastmele Saksa politseis. 
SS-i ohvitseride koolides vastas "Scharführer"'i auastmele "Standartenjunker"'i auaste, mida rindeväeosades ei kasutatud.
Eesti Kaitseväes vastab see seersandi auastmele.
Unterscharführer

Unterscharführer oli Relva-SS-i ja Allgemeine-SS-i esimene allohvitseri auaste, mis vastas "Scharführer"'i auastmele Sturmabteilungis (SA), "Unteroffizier"'i auastmele Wehrmachtis või "Polizei-Zugwachtmeister"'i auastmele Saksa politseis. 
SS-i ohvitseride koolides vastas "Unterscharführer"'i auastmele "Junker"'i auaste, mida rindeväeosades ei kasutatud.
Eesti kaitseväes vastab see nooremseersandi auastmele.
Rottenführer

Rottenführer oli Relva-SS-i, Allgemeine-SS-i ja Sturmabteilungi (SA) auaste, mis vastas "Obergefreiter"'i auastmele Wehrmachtis või "Polizei-Wachtmeister"'i auastmele Saksa politseis.
Eesti kaitsejõudude auastmetes vaste puudub.
Vööthüään

Vööthüään ("Hyaena hyaena"; eesti keeles ka "tava-vööthüään") on hallikaspruun mustade vöötidega loomaliik hüäänlaste sugukonnast.
Levila.
Vööthüään on levinud Aafrika põhjaosas, Lähis-Idas ja Hindustani poolsaarel. Kunagi on vööthüäänid elanud ka Euroopas, kuid sealt on nad välja surnud. Aeg-ajalt võib neid näha Türgis Anatoolias.
Alamliigid.
Võib eristada viit alamliiki:
Välimus.
Vööthüäänidel on üle kogu keha hallikaspruun karvkate, mida katavad valdavalt mustad triibud. Koon ja kõrvad on üleni mustad.
Kui ähvardab oht, siis vööthüäänil on võime lakk turri ajada; nii näib ta kolmandiku võrra suuremana.
Välimuselt sarnaneb vööthüääniga pruunhüään, kes elab Aafrika lõunaosas, põhiliselt Kalahari ja Namiibia kõrbes.
Eluviis.
Vööthüäänid elavad troopilistes savannides, rohumaadel, poolkõrbetes, samuti metsasel või võsastunud maastikul.
Reeglina liiguvad vööthüäänid üksikult, harva võib näha mitut looma korraga. Urgudes elavad nad siiski mitmekesi.
Vööthüäänid on raipesööjad, kuid püüavad ka väiksemaid loomi, söövad puuvilju ja putukaid.
Ainsa hüäänlasena on vööthüään esindatud Tallinna loomaaias.
Eestimaa ametiühingute I kongress

Eestimaa ametiühingute I kongress (kirjanduses ka "Eestimaa ametiühisuste I kongress") oli ametiühingute esindajate kongress Tallinnas 30. augustist 31. augustini 1919. Kongress toimus Tallinna Tööliste Majas, aadressil Suur-Karja 18.
Osavõtt kongressist oli aktiivne, hääleõigust omas 412 kandidaati. Kongressi hääletusmandaadist jäid ilma mitmeid ametiühingud: põllutööliste keskorganisatsioon, Tartu voorimeesteselts, kooliõpetajate selts, riigiteenijate ametiühisus, Tallinna linnateenijate selts, posti ja telegraafi teenijate ametiühisus. Saal oli ehitud punaste lippude ja plakatitega. Nendel pealkirjad: "Elagu üleilmne sotsiaalne revolutsion", "Kõigi maade töölised ühinege" jne. Peamiselt võtsid osa enamlaste esindajad, sotsiaaldemokraate oli hääletuse järgi umbes 30.
Kongressi juhatajaks valiti Asutava Kogu liige Erich Joonas. 
Kongressil kritiseeriti sotsiaaldemokraatide, kodanlaste ja valitsuse tegevust. Kes vastupidist väitis, see karjuti ja vilistati maha. Kongress võttis vastu otsuse, milles nõuti interventsioonisõja viivitamatut lõpetamist ja rahu sõlmimist Nõukogude Venemaaga.
Teisel päeval teatas korrapidaja, et kongress on valitsuse poolt ära keelatud. Sellega ei olnud kongressil osalejad nõus. Korraga karjus keegi, et maja on sõjaväe poolt ümber piiratud. Algas ärevus ja rüselemine uste poole. Joosti ühest toast teise. Kõik väljakäigud olid sõjaväe valve all. Läbi lasti saadikud üksikult, kusjuures kõigi koosolejate nimed kirjutati üles. Hilisööni kestis osavõtjate üleskirjutamine. Liiklus töölistemaja ümbruses pandi seisma.
102 kongressist osavõtnud inimest arreteeriti ja saadeti maalt välja. Hiljem selgus, et 25 neist tapeti 3. septembril 1919 Irboska veretöö käigus.
Kirjandus.
Päevaleht, 1. september 1919, lk.3
Õiglane Venemaa

Õiglane Venemaa ("Справедливая Россия: Родина/Пенсионеры/Жизнь") on vasakpoolse suunitlusega Venemaa partei, mis loodi 2006. aastal kolme partei – Rodina, Venemaa Pensionäride Partei ("Российская партия пенсионеров") ja Eluerakonna ("Российская партия жизни") liitumisel. Parteid loetakse Venemaa Regioonide partei ja Rodina õigusjärglaseks. Õiglane Venemaa on Sotsialistliku Internatsionaali liige.
Partei kogus 2007. aasta valimistel ametlike tulemuste kohaselt 7,7 protsenti häältest ja sai Riigiduumas 38 kohta.
Partei esimees on Sergei Mironov.
Venemaa kaasaegses poliitžargoonis kutsutakse selle partei liikmeid esseerideks.
Rondo

Rondo ehk rondovorm on muusikavorm, mis kooneb korduvast osast (refräänist) ja ühest või mitmest refrääniga vahelduvast osast (kupleest, episoodist). 
Rondo vormiskeem võib olla näiteks ABACA, ABACAB, ABACBA või ABACABA, milles A on refrään ning B ja C on kupleed.
Rondoks nimetatakse ka rondovormis loodud heliteost.
Demis Roussos

Demis Roussos (kreeka "Ντέμης Ρούσσος", "Ntémis Roússos"; õieti "Αρτέμιος Βεντούρης Ρούσσος", "Artémios Ventoúris Roússos"; 15. juuni 1946 Aleksandria, Egiptus – 25. jaanuar 2015) oli Kreeka laulja ja basskitarrist.
Demis Roussos sündis kreeka peres Egiptuses ja kasvas üles Aleksandrias. Suessi kriisi ajal kolis perekond Kreekasse.
Tema esimeseks ansambliks oli The Idols, kus ta mängis basskitarri. Seal kohtus ta ka oma hilisemate bändikaaslastega Aphrodite's Childi päevilt: Evangelos Papathanassiou (hiljem tuntud kui Vangelis) ja Loukas Siderasega. Seejärel oli ta mõnda aega kavereid esitanud bändi We Five ridades. 1968. aastal moodustati progeroki ansambel Aphrodite's Child, kus ta osales laulja ja basskitarristina. Pärast ansambli lagunemist jätkas ta koostööd endise bändikaaslase Vangelisega ning alustas soolokarjääri, mis tipnes 1970. aastatel selliste hittidega nagu "Forever and Ever", mis jõudis 1973. aastal paljude Euroopa riikide edetabelite tippu. Teised tema tuntumad laulud on "My Friend the Wind", "My Reason", "Velvet Mornings", "Goodbye, My Love, Goodbye", "Someday" ja "Lovely Lady of Arcadia".
Demis Roussos kannatas rasvumise käes. 1980. aasta juunis kaalus ta 147 kg, kuid alustas dieeti ning kaotas 10 kuuga 50 kg kehakaalust. 
1985. aastal oli ta Ateenast Rooma lendavas lennukis, kui lennuk kaaperdati ning ta viibis 5 päeva pantvangis Beirutis. Ta vabastati pärast terrorist Ali Atwa vahistamist Kreeka võimude poolt.
Peensool

Peensool (ladina keeles "intestinum tenue") on paljude selgroogsete loomade ja imetajate seedeelundkonda kuuluv elund. 
Imetajatel.
Inimestel.
Peensool on kuni viie meetri pikkusena seedeelundkonna pikim osa. Peensoole välis- ja sisekeskkonna (koed, rakud, retseptorid, ensüümid jpt) töö seisneb toiduosakeste (toitained, vitamiinid, mineraalid jm) ja vastavate kehavedelike metabolismis ja transpordis. 
Peensoole limaskesta (ehk sisepinda) suurendavad arvukad ringkurrud ja soolehatud. 
Suur sisepind kiirendab toitainete (rindkurrud kolm ja hatud kümme korda) lõhustumissaaduste imendumist. Peensoole kaudu imenduvad toitained vereringesse ja lümfisüsteemi. 
Lisaks ringkurdudele ja hattudele sisaldab peensoole limaskest hulgaliselt muid rakutüüpe, nende hulgas näärmerakke, mis komplekteerivad hulgaliselt ensüüme, ja ka lima sisaldavat soolenõret.
Jämesool

Jämesool (ladina keeles "intestinum grassum") on selgroogsete loomade kõhuõõnes paiknev seedekanali lõpuosa, mis algab peensoole lõpust ja lõpeb pärakukanaliga (anaalkanaliga).
Jämesooles jõuavad lõpule seedeprotsessid, imenduvad kehasisene vesi ja mineraalsoolad, seal elutseb ka rikkalikult baktereid (ja toimub taimsete seedejääkide bakteriaalne lagundamine, siia kogunevad ka seedumatud toidujäägid. Toimub väljaheite/fekaalmassi moodustumine.
Roomajatel.
Madudel.
Madudel läheb kõhuõõnes paiknev peensool saba piirkonnas üle jämesooleks. Jämesool omakorda läheb üle kolmekambriliseks kloaagiavauseks ja saakloomade seedimatud osad (karvkate) väljutatakse kloaagi roojasoolde ("coprodeum").
Jämesoole osad.
Jämesoolel on kolm osa: umbsool, käärsool ja pärasool.
Imetajatel.
Koduloomadel.
Koduloomadel kuuluvad jämesoole hulka umb-, käär- ja pärasool ning pärakukanal.
Inimestel.
Jämesoole osade piiritlemise kohta pole eri allikate põhjal päris ühest kokkulepet.
Mõned autorid nimetavad jämesoole hulka kuuluvana ussripikut, käär- (ülenev käärsool, ristikäärsool, alanev käärsool), sigma- ja pärasoolt.
Lümfikoed.
Jämesoole lümfisooned, lümfisõlmed paiknevad ja kulgevad sarnaselt arteritega.
Patoloogia.
Kui jämesooles on vee tagasiimendumine häiritud, tekib kõhulahtisus. Pikaajaline kõhulahtisus on ohtlik, sest organism kaotab palju vett ja eluks vajalikke mineraalaineid.
Jämesoolepõletik on koliit.
Jämesooles paikneb hulgaliselt müü-retseptoreid, mistõttu opioidipõhiste analgeetikumide kasutamine võib esile kutsuda opioidindutseeritud kõhukinnisust.
Jämesoole pahaloomulisi kasvajaid nimetatakse jämesoolevähiks.
Sodankylä vald

Sodankylä (põhjasaami keeles "Soađegilli", Inari saami keeles "Suáđigil", koltasaami keeles "Suäˊđjel") on vald Soome Lapi maakonnas.
Naabervallad on Inari vald, Kemijärvi, Kittilä vald, Pelkosenniemi vald, Rovaniemi ja Savukoski vald.
Sodankylä on pindalalt Soome teine vald naabervalla Inari järel.
Valla keskus on Sodankylä, kus elab ligi kaks kolmandikku valla elanikest.
Vallas asuvad Sodankylä Geofüüsika Observatoorium ja Sodankylä koduloomuuseum. Olulisemate ehitiste hulka kuuluvad 1689. aastal ehitatud puidust kirik ja 1859. aastal valminud uuem kivikirik.
Külad.
Aska, Jeesiö, Kelujärvi, Kersilö, Kierinki, Lokka, Luusua, Madetkoski, Moskuvaara, Mutenia, Orajärvi, Petkula, Puolakkavaara, Rajala, Riesto, Riipi, Sassali, Sattanen, Seipäjärvi, Siurunmaa, Sompio, Syväjärvi, Tankavaara, Torvinen, Uimaniemi, Unari, Vaalajärvi, Vaiskojärvi, Vuojärvi, Vuotso ja Välisuvanto.
Sodankylä

Sodankylä ("Kirkonkylä", "Sodankylän Kirkonkylä", põhjasaami keeles "Soađegilli", Inari saami keeles "Suáđigil", koltansaami keeles "Suäˊđjel") on asula Soomes Lapimaa läänis, Sodankylä valla keskus. Ta asub Kitise jõe ääres 95 km põhjapolaarjoonest põhja pool.
Seal elab ligi kaks kolmandikku valla elanikest.
Sodankyläs on korraldatud 1986. aastast alates filmifestivali "Midnight Sun Film Festival" (soome keeles "Sodankylän elokuvajuhlat"). Filmifestivali algatasid Sodankylä vald ning soome filmirežissöörid Anssi Mänttäri, Aki Kaurismäki ja Mika Kaurismäki.
Kosovo lipp

Kosovo lipp on Kosovo riigi- ja rahvuslipp. 
Lipp võeti kasutusele kohe pärast iseseisvusdeklaratsiooni vastuvõtmist 17. veebruaril 2008.
Lipu kujunduse leidmiseks korraldati rahvusvaheline konkurss, millele saadeti ligi 1000 kavandit. Välja valiti kolm kavandit, millest Muhamer Ibrahimi kujundatud lipu veidi muudetud variant võeti kasutusele.
Lipp kujutab Kosovo kuldset kontuuri sinisel taustal. Kontuuri kohal on lauges kaares kuus valget tähte, mis sümboliseerivad riigi kuut suuremat rahvusrühma. Lipu külgede pikkuste suhe on 5:7.
Ü

Ü (ü) on ladina kirja täht, mis esineb muu hulgas eesti keeles, aserbaidžaani keeles, karjala keeles, saksa keeles, ungari keeles, tatari keeles, türgi keeles ja türkmeeni keeles.
Eesti keel.
Arvutikasutajad asendavad selle vajaduse korral sümboliga y.
Ж

Ж (ж) on kirillitsa täht. Vene tähestiku "ж" vaste eesti kirjas on ž. Ladina kirja kasutavate keelte ortograafias võib olenevalt keelest sellele vastata ka zh.
Tavaliselt tähistatakse selle tähega helilist palataal-alveolaarset sibilanti /ʒ/ või helilist retrofleksset sibilanti /ʐ/.
Tähe päritolu ei ole selge. Sarnast tähte ei ole kreeka ega ladina tähestikus. Mõningane sarnasus on glagoolitsa vastega Ⰶ.
Täht on kõigi kirillitsat kasutavate slaavi keelte tähestikes ja enamikus kirillitsat kasutavate mitte-slaavi keelte tähestikes. Asukoht tähestikus ja tähistatav häälik erinevad keeleti.
Jõehobu

Jõehobu ehk harilik jõehobu ("Hippopotamus amphibius") on sõraliste seltsi jõehobulaste sugukonda kuuluv poolveelise eluviisiga taimtoiduline imetaja. Lisaks harilikule jõehobule kuulub jõehobulaste sugukonda veel kääbusjõehobu ("Choeropsis liberiensis"). Kehaehituselt sarnanevad jõehobud pigem sigalastega, aga molekulaarsete andmete põhjal on nad lähedasemas suguluses vaalalistega. 
Kirjeldus.
Täiskasvanud isend on umbes nelja meetri pikkune ja kaalub 1,5–4 tonni. Jõehobu tohutud alumised lõike- ja silmahambad paiknevad hõredalt, on suurenenud nagu elevandivõhad ja pideva kasvuga. Täiskasvanud jõehobu naha paksus on umbes 3,8 cm ja nahk eraldi kaalub ligikaudu 1 tonni. 
Eluviis.
Jõehobud elavad Aafrikas 2–100 isendist koosnevate karjadena. Karja valitseb isasloom.
Päev möödub jõevees lamades või magades. Jõehobu võib üleni vee alla peituda, jättes välja ainult ninasõõrmed, silmad ja kõrvad. Öösel tuleb ta kaldale värsket rohttaimi sööma. Kuival maal suudab joosta kiirusega 30 km/h. Jõehobu peetakse Aafrika kõige ohtlikumaks imetajaks, kuna tema rünnakute läbi hukkub Aafrikas kõige rohkem inimesi. 
Sigimine.
Kihvad on tohutud relvad, mida isasloomad kasutavad jooksuajal omavahelises võitluses. 
Emased jõehobud saavad suguküpseks viie-kuueaastaselt, isasloomad aga keskmiselt seitsme ja poole aastaselt. Tiinus kestab kaheksa kuud, kuid huvitav fakt on, et pärast tiinestumist ei teki emasloomal uut ovulatsiooni tervelt 17 kuu jooksul – loodus on talle kui suurele imetajale näinud ette sigimises pikema puhkepausi. 
Paaritumine toimub vees, emasloom poegib kas madalas vees või kuival maal. Tavaliselt sünnib jõehobul korraga üksainus poeg, kes kaalub ligikaudu 50 kg ja on keskmiselt 127 cm pikkune. Poega imetab jõehobu vees külili olles. Kui jõehobu vahetab asupaika, siis tõstab ta poja endale selga, et teda krokodillide eest kaitsta. Ta hoolitseb poja eest ja õpetab teda peaaegu terve aasta.
Ф

Ф (ф) on kirillitsa täht. Vene tähestiku "ф"-le vastab eesti kirjas f. 
Täht loodi kreeka tähestiku tähe fii eeskujul.
Agamemnon

Agamemnon on "Iliase" tegelane, Mükeene müütiline kuningas, Atreuse ja Aerope poeg, Menelaose vend.
Paris röövis Agamemnoni vennanaise Helena, Agamemnoni naise Klytaimnestra õe. Selle tagajärjel puhkenud Trooja sõjas sai Agamemnonist Kreeka sõjaväe ülemjuhataja. Enne laevastiku väljumist kodusadamast, ohverdas ta oma tütre Iphigeneia. Trooja sõja ajal pidi ta loovutama oma orjatari Chryseise ning võttis tema asemele Achilleuse lemmikorjatari Briseise ja sattus seetõttu Achilleusega tülli. Pärast Trooja sõda tõi ta vangina Mükeenesse Kassandra. 
Agamemnoni tappis pärast koju pöördumist tema naine Klytaimnestra või naise armuke Aigisthos. Isa eest maksis kätte tema poeg Orestes, kes tappis oma ema.
Heinrich Schliemanni omistas talle 1876. aasta leitud kuldmaski.
Roman Jakobson

Roman Jakobson (vene keeles Роман Осипович Якобсон; 11. oktoober 1896 Moskva – 18. juuli 1982 Boston, USA) oli Venemaa juudi päritolu lingvist ja semiootik.
Ta on tuntud Jakobsoni kommunikatsioonimudeli väljatöötamise poolest.
Ta sündis töösturi Ossip Jakobsoni ja tema naise Anna (sündinud Volpert) pojana. Juba väga noorena huvitus ta keeltest. Ta õppis Lazarevi Idamaa Keelte instituudis ja Moskva Ülikooli ajaloo-keeleteaduskonnas.
Esialgu tervitas ta palavalt Oktoobrirevolutsiooni, kuid pettus selles, kui nägi, et see ei toonud endaga kaasa kultuuri vabanemist, vaid et bolševike kunstimaitse oli konservatiivne. 1920 asus ta elama Prahasse, kus jätkas doktoriõpinguid ja töötas Nõukogude Venemaa saatkonnas. Ühtlasi oli ta Prahas lähedal vürst Nikolai Trubetskoile, kes oli pärast Oktoobrirevolutsiooni lahkunud Austriasse ja elas Viinis. Prahas elamise ajal oli Trubetskoi tema peamine kaastöötaja ja suurim mõjutaja.
1939. aasta märtsi alguses põgenes Jakobson Tšehhoslovakkiast Berliini kaudu Taani, sealt 1. septembril 1939 Norrasse ja 1940 matkas ta üle piiri Rootsi. Kartes, et Saksamaa okupeerib ka Rootsi, sõitis ta 1941 New Yorki ja jäi USA-sse elama surmani. Ta oli Harvardi Ülikooli õppejõud 1949–67.
Nana Mouskouri

Nana Mouskouri (kreeka keeles Nάνα Μούσχουρη, Nána Moúschouri; õieti Ιωάννα Μούσχουρη, Ioánna Moúschouri; sündinud 13. oktoobril 1934 Chaniás Kreetal) on kreeka laulja, kes elab Šveitsis. Ta on rohkem kui viiekümne aasta jooksul plaadistanud tundelisi armastuslaule.
1963. aasta Eurovisiooni lauluvõistlusel esindas ta Luksemburgi lauluga "A force de prier".
Ta on üks ajaloo suurima müügieduga naislauljaid. Tema plaate on müüdud 200–300 miljonit.
1993. aastast on ta Audrey Hepburni soovitusel UNICEF-i hea tahte saadik.
Aastatel 1994–1999 oli ta Euroopa Parlamendi liige.
Märt Väljataga

Märt Väljataga (sündinud 30. märtsil 1965) on eesti kirjanduskriitik, filosoof, tõlkija ja luuletaja. 
Ta on ajakirja Vikerkaar peatoimetaja ning olnud Eesti Humanitaarinstituudi õppejõud. Ta on tõlkinud peamiselt filosoofilist kirjandust, ingliskeelset luulet ja ühiskondlik-poliitilisi artikleid. 
Väljataga eestvedamisel on välja antud sarja "Avatud Eesti raamat". Ta oli Wellesto liige.
Kirjandusse tuli Väljataga aastal 1989 luulekoguga "Teine keel", mis ilmus luulekassetis "Kassett '88" koos Karl Martin Sinijärve, Tõnu Trubetsky ja Ringo Ringveega.
Isiklikku.
Tema vend on kirjastaja Toomas Väljataga.
739

739. aasta
Sajandid: 7. sajand - 8. sajand - 9. sajand
Aastakümned: 680. aastad 690. aastad 700. aastad 710. aastad 720. aastad - 730. aastad - 740. aastad 750. aastad 760. aastad 770. aastad 780. aastad
Aastad: 734 735 736 737 738 - 739 - 740 741 742 743 744
738

738. aasta
Sajandid: 7. sajand - 8. sajand - 9. sajand
Aastakümned: 680. aastad 690. aastad 700. aastad 710. aastad 720. aastad - 730. aastad - 740. aastad 750. aastad 760. aastad 770. aastad 780. aastad
Aastad: 733 734 735 736 737 - 738 - 739 740 741 742 743
737

737. aasta
Sajandid: 7. sajand - 8. sajand - 9. sajand
Aastakümned: 680. aastad 690. aastad 700. aastad 710. aastad 720. aastad - 730. aastad - 740. aastad 750. aastad 760. aastad 770. aastad 780. aastad
Aastad: 732 733 734 735 736 - 737 - 738 739 740 741 742
736

736. aasta
Sajandid: 7. sajand - 8. sajand - 9. sajand
Aastakümned: 680. aastad 690. aastad 700. aastad 710. aastad 720. aastad - 730. aastad - 740. aastad 750. aastad 760. aastad 770. aastad 780. aastad
Aastad: 731 732 733 734 735 - 736 - 737 738 739 740 741
735

735. aasta (DCCXXXV) oli 8. sajandi 35. aasta, Juliuse kalendri aasta, mis algas laupäeval.
734

734. aasta (DCCXXXIV) oli 8. sajandi 34. aasta.
733

733. aasta (DCCXXXIII) oli 8. sajandi 33. aasta.
732

732. aasta (DCCXXXII) oli 8. sajandi 32. aasta.
731

731. aasta (DCCXXXI) oli 8. sajandi 31. aasta.
П

 
П (п) on kirillitsa täht, mis hääldub /p/ ja millele ladina tähestikus vastab P. Täht loodi kreeka tähe "Π" (pii) eeskujul.
Ladina tähestik

Ladina tähestik on tähestik, mida kasutatakse ladina keele kirjutamiseks. Ladina tähestik on ladina kirja aluseks.
Arhailine ladina tähestik koosnes 21 kirjamärgist:
A B C D E F H I K L M N O P Q R S T V X Z.
Hilisantiigis oli kasutusel järgmine 23 kirjamärgist tähestik:
A B C D E F G H I K L M N O P Q R S T V X Y Z.
Hiljem lisandusid tähed J (16. sajand; varem I variandina), U (17. sajand; varem V variandina) ja W (keskajal germaani päritolu sõnades).
Tänapäeval loetakse ladina tähestikku kuuluvaks järgmised tähed:
 A, B, C, D, E, F, G, H, I, J, K, L, M, N, O, P, Q, R, S, T, U, V, W, X, Y, Z.
 a, b, c, d, e, f, g, h, i, j, k, l, m, n, o, p, q, r, s, t, u, v, w, x, y, z.
Hapu oblikas

Hapu oblikas ehk hapuoblikas ("Rumex acetosa") on mitmeaastane kahekojaline rohttaim tatraliste sugukonnast oblika perekonnast.
Morfoloogia.
Tugevast sammasjuurest kasvab välja kodarik nooljate, terveservaliste, veidi lihakate lehtedega. Ülaosast harunev vars kasvab 30–100 cm kõrguseks. Varasuvel ilmub väikestest punakatest õitest pikk pöörisõisik. Taim õitseb juunist augustini. 
Lehed sisaldavad palju oblikhapet, C-vitamiini ja rauda. Park- ja mõruained annavad taimele hapu, kergelt kibeda maitse. 
Levila.
Levinud peaaegu kogu Euroopas ja Aasias ning laialdaselt Põhja-Ameerikas ja Gröönimaal. Eestis tavaline. Kasvab päris- ja looniitudel, kuid ka ranna- ja lamminiitudel, teeservadel, põõsastikes, kraavi-, jõe- ja järvekallastel.
Kasutamine.
Hakitud lehed sobivad toorelt või keedetult suppidesse ja salatitesse. Vene köögis tehakse oblikatest pirukatäidist. Oblikalehtedega saab pehmendada liha ning neid võib kasutada marinaadides sidruni või äädika asemel.
Väheses koguses mõjub oblikas verd puhastavalt ja soodustab seedimist. Suure oblikhappe sisalduse tõttu ei sobi hapuoblikas reumat ja artriiti põdevatele inimestele ega pikaajaliseks kasutamiseks. 
Hapuoblikas sobib ka aias varjuliste kohtade haljastamiseks. Punaste roodudega verev oblikas on selleks eriti sobiv.
Juured sisaldavad parkaineid ning neist saadakse punast, lehtedest kollaseid ja rohelisi toone värvi. Hapuoblika lehtede hapu mahlaga saab linastelt ja hõbedast esemetelt ja korvidelt eemaldada rooste-, hallituse- ja tindiplekke. 
Vahel muutub niitudel ja põldudel raskesti hävitatavaks umbrohuks. Kui taime on loomade toidus liiga palju, võib esineda mürgistusi.
Ajalugu.
Vana-Rooma arstid kasutasid oblikalehti vett väljutava vahendina. Eriti hinnatud oli oblikas aga 16. sajandi Inglismaal, kuna see oli üks kuningas Henry VIII lemmikuid. Omal kindlal kohal on see taim Inglise ja Prantsuse köögis tänapäevani. Juba keskajal panid taimetundjad tähele, et oblikas aitab ära hoida skorbuuti. Esimesed uusasukad viisid oblika Põhja-Ameerikasse ja kasvatasid seda New Englandi aedades. Sealt levis oblikas Kanadasse.
Lapimaal kasutati oblikalehti piima hapendamiseks. Seda taime peeti nii oluliseks, et igakevadise rände teekond valiti nii, et möödutaks võimalikult mitmest oblikate kasvukohast.
Vene tähestik

Vene tähestik on kirillitsal põhinev tähestik, mida kasutatakse vene keele kirjutamiseks.
Viimane suurem kirjareform toimus aastatel 1917–1918, mil tähestikust eemaldati neli tähte ( І і ,Ѣ "ѣ ,Ѳ" ѳ ,Ѵ ѵ) ja lisati kaks tähte («ё» ja «й») Tänapäeval kuulub vene tähestikku 33 tähte:
А, Б, В, Г, Д, Е, Ё, Ж, З, И, Й, К, Л, М, Н, О, П, Р, С, Т, У, Ф, Х, Ц, Ч, Ш, Щ, Ъ, Ы, Ь, Э, Ю, Я.
Arvutiklaviatuur.
Vene tähestikuga klaviatuur Microsoft Windowsiga arvutitel on järgmise klahvipaigutusega:
Väikeluik

Väikeluik ("Cygnus columbianus") on partlaste sugukonda kuuluv veelind.
Levila.
Väikeluik pesitseb arktilistel aladel, "Cygnus columbianus bewickii" Venemaa põhjaosa Koola poolsaarelt Vaikse ookeani rannikuni välja, "Cygnus columbianus columbianus" pesitseb aga Alaskal ja Kanadal. "C. c. bewickii" rändab üle Valge mere ja Eesti ning Elbe jõe estuaari Hollandisse ja Briti saartele, Venemaa idaosas pesitsevad linnud talvituvad Jaapanis ja Hiinas. "C. c. columbianus" talvitub USA edelaosas.
Väikeluige talvist arvukust Eestis hinnatakse 5–30 isendile.
Välimus.
Väikeluige üldpikkus on 115–127 cm, tiibade siruulatus 180–211 cm.
Linnud sarnanevad väga laululuikedega, ehkki viimased on hoopis kogukamad. Ka väikeluikede nokaosa kollakas toon ei ulatu nii kaugele kui laululuigel. Noorlindude noka ülaosa on roosakas. 
Alamliigid.
Üldjuhul tunnustatakse kahte väikeluige alamliiki: "Cygnus columbianus bewickii" ja "Cygnus columbianus columbianus", kuid mõned peavad neid ka eraldi liikideks.
S.l.

S.l. on lühend mitmest ladinakeelsest väljendist:
Kiruvere järv

Kiruvere järv on kalgiveeline eutroofne järv Harju maakonnas Kose vallas Kiruvere külas. 
Järve pindala on 21,1 hektarit, suurim sügavus 11,2 m. Järve edelakallast kaunistab Kütimägi. 
Järv vesi vahetub väga aeglaselt; toitub muu hulgas allikaist ja Paunküla veehoidlast.
Timmkanal

Timmkanal (ka "Uusjõgi") on kanal Pärnu maakonnas Häädemeeste vallas. 
Kanal kaevati 1850. aastatel, ühendamaks Ura jõge Rannametsa jõega. Kanali pikkus on 10 km ja jõgikond 28 km2.
Kanali juures oli Timmkanali raudteejaam Riisselja–Orajõe–Ikla–Ainaži raudteel.
Kanali kaldas leiduv liivapaljand (Timmkanali paljand) on looduskaitse all.
Poruni jõgi

Poruni jõgi (ka "Borovnja jõgi") on jõgi Ida-Viru maakonnas Alutaguse vallas, Narva jõe vasakpoolne lisajõgi. 
Jõe pikkus on 11 km, jõgikond 32,5 km2. Jõgi saab alguse Puhatu soost. Jõe ääres asub Poruni põlismets, mis jääb Puhatu looduskaitseala territooriumile.
Jõe kaldal on mitu paljandit (näiteks Poruni metsasihi paljandid).
730

730. aasta (DCCXXX) oli 8. sajandi 30. aasta.
Rupert Grint

Rupert Alexander Lloyd Grint (sündinud 24. augustil 1988 Harlow's Essexi krahvkonnas Inglismaal) on inglise filmi- ja seriaalinäitleja ning teatriprodutsent.
Ta on mänginud alates 2001. aastast Harry Potteri filmides Ronald Weasleyt ning alates 2007. aastast lugenud dublaaži Harry Potteri teemalistele videomängudele. Enne Harry Potteri filme oli ta mänginud ainult koolinäidendites ja kohalikus rahvateatris, kuid pärast Potteri filme sai temast nõutud filmi- ja seriaalinäitleja. 
Eesti televaataja tunneb teda ka inglise seriaalist "ABC mõrvad" (2018), kus ta mängib inspektor Crome'i.
Aastatel 2017–2018 mängis ta inglise seriaali "Snatch" 21 jaos Charlie Cavendishi ja aastatel 2019–2021 inglise seriaali "Servant" 20 jaos Julian Pearce'i. 2022. aastast mängib ta Guillermo del Toro õudusseriaalis "Guillermo del Toro's Cabinet of Curiosities".
Isiklikku.
Rupert Grintil on üks vend ja kolm õde. Tema elukaaslane on 2011. aastast inglise näitleja Georgia Groome, neil on ühine tütar. 
Ta mängib kitarri, talle meeldib igasugune muusika, kuid lemmik on klassikaline rokk. Üks ta lemmikbände on Arctic Monkeys.
Gulbuddīn Ḩekmatyār

Gulbuddīn Ḩekmatyār (puštu ګلبدین حکمتیار; sündinud 1. augustil 1949) on Afganistani endine peaminister, Afganistani Islamipartei juht ja sõjapealik. 
1980. aastatel võitles Ḩekmatyār Afganistani sõjas Nõukogude okupatsioonivägede vastu, saades rahalist toetust Luure Keskagentuurilt. Praegu võitleb Ḩekmatyār Ḩāmid Karzay valitsuse ja NATO liitlasvägede vastu, USA Riigidepartemang loeb tema rühmitust terroriorganisatsiooniks. 
29. oktoobril 2002 viis Ameerika Ühendriikide välisluure CIA läbi terrorismivastase operatsiooni, mille käigus peeti kinni Gulbuddīn Ḩekmatyāri väimees ja Hezb-e-Islami juht Ghairat Baheer ja Gul Rahman, keda hoiti kinni Afganistanis Kabuli lennujaama lähedal Salt Piti nn CIA salavanglas, maa-aluses kinnipidamiskohas, kus Gul Rahman hukkus külmumise tagajärjel 20. novembril 2002.